РЕПУБЛИКА СРБИЈА

НАРОДНА СКУПШТИНА

ДРУГА СЕДНИЦА

ДРУГОГ РЕДОВНОГ ЗАСЕДАЊА

16. октобар 2015. године

(Пети дан рада)

(Седница је почела у 10.10 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, настављамо рад Друге седнице Другог редовног заседања Народне скупштине Републике Србије у 2015. години.

На основу службене евиденције о присутности народних посланика, констатујем да седници присуствује 85 народних посланика.

Молим вас да ради утврђивања броја посланика присутних у сали убаците своје идентификационе картице у посланичке јединице електронског система.

Констатујем да је применом електронског система за гласање утврђено да су у сали присутна 92 народна посланика и да постоје услови за рад Народне скупштине.

Обавештавам вас да су данас спречени да седници присуствују следећи посланици: Момо Чолаковић, Мирољуб Станковић, Нада Лазић, Владимир Маринковић и Ласло Варга.

Прелазимо на 6. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О БЕЗБЕДНОСТИ И ЗДРАВЉУ НА РАДУ (појединости)

Сагласно члану 90. став 1. Пословника, обавештавам да су позвани да данашњој седници присуствују Александар Вулин, министар за рад, запошљавање, борачка и социјална питања, Зоран Лазић и Бранка Гајић, помоћници министра, Вера Божић Трефалд, директор Управе за безбедност и за здравље на раду и Драган Вулевић, начелник Одељења сектора за бригу о породици и социјалну заштиту Министарства.

Примили сте амандмане који су на Предлог закона поднели народни посланици. Примили сте извештаје Одбора за рад, социјална питања, друштвену укљученост и смањење сиромаштва и Одбор за уставна питања и законодавство, као и мишљење Владе о поднетим амандманима.

Пошто је Народна скупштина обавила начелни претрес, сагласно члану 157. став 3. Пословника Народне скупштине, отварам претрес Предлога закона у појединостима.

На члан 1. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, Благоје Брадић и Иван Карић. Влада и Одбор за рад, социјална питања, друштвену укљученост и смањење сиромаштва прихватили су амандман. Одбор за уставна питања и законодавства сматра да је амандман у складу са Уставом и правним системом Републике Србије. Констатујем да је овај амандман постао саставни део Предлога закона. Реч има народни посланик др Благоје Брадић.

БЛАГОЈЕ БРАДИЋ: Захваљујем, госпођо председавајућа. Уважени гости, колегинице и колеге, Влада је предложила измену члана 2. Закона о безбедности и здрављу на раду и њихова измена се односи, прочитаћу члан: ''Права, обавеза и одговорност послодаваца и запослених, надлежности и мере чијом се применом, односно спровођењем осигурава безбедност и здравље на раду остварује се у складу са овим законом и прописима донетим на основу закона.''

Онда је предложила допуну члана став 2. који каже: ''Овај закон се не примењује при обављању специфичне војне службе у Војсци Србије и обављању полицијских и послова заштите и спасавања из делокруга надлежног државног органа, у којима су питања безбедности и здравља на раду при обављању те службе тих послова уређена посебним законом и прописима донетим на основу закона.''

Мислили смо, и то је Влада прихватила, да то треба проширити и додати да се после дела где се набрајају послови државних органа додају речи „као и обављању послова заштите и спасавања које обављају други субјекти у складу са посебним законом“.

Сматрамо да треба изузети од одредби овог закона не само субјекте специфичне војне службе и субјекте које обухватају полицијске и послове заштите и спасавања из делокруга надлежних државних органа, већ и субјекте који обављају послове заштите и спасавања по основу других закона и прописа донетих на основу тих закона, те стога смо и поднели овај амандман. Хвала.

ПРЕДСЕДНИК: Хвала. Да ли се још неко јавља за реч? Реч има народна посланица Весна Ракоњац. Изволите.

ВЕСНА РАКОЊАЦ: Уважена председнице, поштовани представници Министарства, уважени министре, поштоване даме и господо народни посланици, јављам се по амандману.

Јако је добро да је ово урађено тако како треба. Захваљујемо се конструктивној опозицији, али нажалост морам да приметим да постоји један део неконструктивне опозиције који не искористи право да дође на седнице Одбора и да благовремено уважи примедбе, а нама иде један важан закон о спомен-обележјима који је важан и за нашу традицију и за државу Србију.

Позивам представнике опозиције који су делегирани од својих страна, као овде изабрани да буду чланови Одбора, да присуствују да не бисмо дошли у ситуацију као јуче да се поново преиспитује лик и дело министра војске Братислава Гашића и да ли је он био у праву када је положио цвеће на спомен-обележје погинулима у Првом светском рату за ослобођење Крушевца. Зарад јавности, а пошто сам Крушевљанка, желим и да вас обавестим да је Крушевац три пута у својој историји малтене истог датума ослобађан од окупатора. Године 1833. од Турака, средином октобра, 14. на 15. октобар 1918. године и 14. на 15. октобар 1944. године.

ПРЕДСЕДНИК: Посланице, немојте погрешно да ме схватите, молим вас, да ли сте ви тражили повреду Пословника?

ВЕСНА РАКОЊАЦ: Не, ја сам се јавила по амандману. Добро је што је прихваћен, али желим само и молим вас да ми дозволите да завршим.

ПРЕДСЕДНИК: Не, ја ћу вам дозволити, али то је кршење Пословника.

ВЕСНА РАКОЊАЦ: Свесно кршим Пословник, јер је јуче прекршен Пословник, бавили смо се ликом и делом особе која овде није била присутна и није могла да да објашњење зашто се то тако догодило.

ПРЕДСЕДНИК: Сачекајте само моменат, све има своју форму. Сачекајте само моменат, дакле, немам ништа против тога што ћете ви изговорити или било ко овде и знате да не реагујем. Молим вас да се позовете на повреду Пословника, јер ја или било ко ко буде председавао мора да реагује. Молим вас да се позовете на повреду Пословника због члана тог и тог и реците у две минуте шта желите.

ВЕСНА РАКОЊАЦ: Позивам се на члан 107. Пословника, повреда достојанства Народне скупштине.

ПРЕДСЕДНИК: Захваљујем. Вратићемо вам време поново, јер не могу да вам дам по амандману да причате, а свесно сами кажете не желим о томе.

ВЕСНА РАКОЊАЦ: Ја сам се јавила да свесно прекршим Пословник.

ПРЕДСЕДНИК: Немојте, молим вас, све има своју форму. Изволите сад све испочетка. Молим да се пријавите поново да кренемо од нуле, молим вас. Молим вас, да само извучете картицу, јер трошите време групе.. Хвала вам. Реците у чему је повреда.

ВЕСНА РАКОЊАЦ: Само желим да објасним да је град Крушевац три пута у својој историји од окупатора ослобођен средином октобра. Године 1833. од Турака, 14. на 15. октобар 1918. године од аустроугарског и немачког окупатора, 1944. године од немачке окупације, 14. на 15. октобар.

Све што је урађено дана 14. октобра испоштован је максимално протокол и ми смо бескрајно захвални нашем војном министру зато што има обзира и води рачуна о свом родном граду и поносни смо што имамо таквог министра одбране. А ваши неименовани извори који вас погрешно обавештавају шта се дешава у граду Крушевцу, ево ја вас позивам да видите са како мало финансијских средстава за две године власти колико обављамо, водимо бригу о нашим младима, о људима који живе у Крушевцу и са колико мало средстава може много да се уради.

Град Крушевац има три датума који су веома важни за његову историју и скупљени су у један, 14. на 15. октобар. То је наше три у један за понос, а ви имате Београдски мост, три у један за бруку и срамоту. Хвала вам.

ПРЕДСЕДНИК: Да ли желите да гласамо о повреди? Не. Реч има Владимир Павићевић, повреда Пословника.

ВЛАДИМИР ПАВИЋЕВИЋ: Даме и господо народни посланици, поштовани министре и уважене гошће и гости из Министарства, поштована председнице Народне скупштине, госпођо Гојковић, малопре је повређен члан 103. Пословника наше Народне скупштине.

Госпођо Гојковић, поштујем госпођу Ракоњац, ми често овде имамо један дијалог и овде на пленарној седници и иначе, али не могу да прескочим сада ову једну ситуацију где је, поштована председнице Народне скупштине, госпођа Ракоњац саопштила нама овде да се јавила да свесно прекрши Пословник Народне скупштине. Ви сте госпођи Ракоњац рекли – па, јавите се да укажете на повреду Пословника Народне скупштине, а онда је госпођа Ракоњац након тога потврдила да се јавила не да интервенише по повреди Пословника него да сама повреди Пословник Народне скупштине, поштована госпођо Гојковић.

Уз сво уважавање госпође Ракоњац, уживам у дијалозима овде када и госпођа Ракоњац учествује, али будући, поштована господо, да је и према члану 98. Устава наше Републике Народна скупштина највише представничко тело, носилаца уставотворне, законодавне власти у Републици Србији, мислим да не можемо овде да дозволимо да било који народни посланик, то ни себи не бих дозволио поштована господо да се јавим, да каже овде – ја се јављам да свесно кршим Пословник, а да председница, дакле, ви госпођо Гојковић, таквом народном посланику кажете – па, ево јавите се по повреди Пословника.

Ваша је обавеза, ја мислим, била госпођо Гојковић да кажете госпођи Ракоњац да не може да добије реч да би кршила Пословник наше Народне скупштине, поштована господо. Мислим да је то јасно овде. Хвала вам.

ПРЕДСЕДНИК: Не вреди Весна да притискате, не можете да реплицирате на повреду Пословника.

(Весна Ракоњац: Не желим да реплицирам, него желим повреду Пословника.)

Да, само моменат, морам непосредно и да је учиним. Тако је.

А, вама да кажем, направили сте крупну грешку, не може посланица да повреди Пословник.

(Владимир Павићевић: Ви, не ја сам и рекао Ви, поштована председнице.)

Тако да није она повредила ни прошли пут, а није ни сада повредила. Ако неко повређује Пословник, то сам ја.

(Владимир Павићевић: Ваша је обавеза била.)

Јесте, немојте сада да причамо у глас. Чекајте да вас искључим прво. Сада не можете да ми одговарате.

Значи, ја сам учинила све да не повредим Пословник и посланица Весна Ракоњац је прихватила и говорила је две минуте, мислим да је оправдано, јер је говорила о историји, историјским чињеницама везано за неки догађај или говор који је јуче одржан, нисам председавала у том моменту, иначе бих запамтила.

Мислим да није се ништа десило негативно овом парламенту, него позитивно због грађана Србије, да је посланица Весна Ракоњац нешто саопштила, а ја ничим нисам повредила Пословник, јер треба мало да постоји и луфта, односно како ми то кажемо, места да непосредно учиним, али не могу да учиним повреду Пословника ако ви само користите Пословник, као повреду Пословника да би нешто рекли.

Према томе, ја ћу свима дати повреду Пословника, али знам да се ништа не односи на мене овог пута, него желите сви нешто једни другима да кажете за почетак данашњег дана, и ја то прихватам у духу парламентаризма, јер ми нисмо само тело које ће да говори овако о члановима и о неким задатим темама него мора мало и о политичком животу и догађајима у нашој држави. Јел' тако?

Ви се често позивате на могућност дебате, ајмо сада пре преласка на даље амандмане да кажемо сви шта имамо једни другима.

Изволите, народна посланица Весна Ракоњац па Маријан Ристичевић, све повреде Пословника. Прва се Весна јавила. Изволите Весна, јављали сте се још док је говорио посланик.

ВЕСНА РАКОЊАЦ: Хвала уважена председавајућа, јављам се по члану 27. Пословника, интересантно је да се колега јавио само сада да интервенише, а не јуче, када је грубо прекршен Пословника, а говорило се о министру одбране који није био присутан да да објашњење, и то уопште није била тема јучерашње расправе.

Са друге стране, уважени господин Павићевић, ја дубоко поштујем његово знање и умење и манипулативну способност и могућност за окретањем чињеница у своју корист. Све то уважавам дубоко, али истина је таква каква јесте. Она не може да се мења.

Престаните више да се бавите ликом и делом Братислава Гашића, ништа јуче није погрешио, нити јуче нити прекјуче када је достојанствено положио венце на споменика за ослобођење Крушевца.

Значи, само вас молим погледајте историјске чињенице зарад грађана Србије да не иде у етар нешто што уопште не стоји и што није коректно.

Замолила бих вас сада да се вратимо на амандмане и на расправу која је данас на дневном реду, једноставно сам морала да реагујем и оно што сте ви рекли.

Код нас у СНС не желимо да злоупотребљавамо Пословника, зато сам и нагласила шта желим да урадим по цену и да добијем опомену и казну. Хвала вам.

ПРЕДСЕДНИК: Реч има Маријан Ристичевић, повреда посланика. Изволите.

МАРИЈАН РИСТИЧЕВИЋ: Захваљујем. Даме и господо народни посланици, поштована председавајућа, рекламирам члан 105. и члан 109. Члан 105. став 1. нико не може да говори на седници Народне скупштине пре него што затражи и добије реч од председника Народне скупштине.

Сви сте сведоци, драге моје колегинице и колеге, да је господин Павићевић два пута узео реч, малопре, два пута узео реч, а да је није добио. Напросто водио је дијалог са председавајућим, говорио је када је он хтео, говорио је шта је хтео, после завршене дискусије. Дакле, сматрам да је у том тренутку он узео неовлашћено реч.

С тим у вези, члан 109. каже, да се опомена изриче народном посланику, па у ставу 1. или трећем делу стоји – ако говори пре него што је затражио и добио реч.

Мислим да су испуњени услови, јер је господин Павићевић узео сам реч пре него што је добио од председавајућег два пута, после завршене дискусије и мислим да је заслужио, по његовој мери, или ма како он то често нама спочитава, заслужио једну малу опоменицу, али ја на њој нећу инсистирати, свестан тога да су њему засметала она три ослобођења, а посебно засметало оно четврто ослобођење од странке бившег режима у Крушевцу. Хвала.

ПРЕДСЕДНИК: Нећу изрећи опомену, мислим да би било сувише ригидно, јер посланици то често раде, то што сте навели, слажем се дубоко с вама, али сувише је ригидно. Хвала.

Да ли још неко жели реч по овом амандману? Не.

На члан 2. амандман, са исправком, заједно су поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли неко жели реч? (Да) Реч има народни посланик др Благоје Брадић.

БЛАГОЈЕ БРАДИЋ: Захваљујем. Дакле, ја ћу вам прочитати наш амандман да вам не бих одузимао време читајући изворни предлог члана од стране Владе.

Значи, предложено је да се члан 2. мења и гласи: у члану 4. тачка 2) тачка и запета се замењују са две тачке, значи идемо на навођење примера, додаје се подтачка (1) која гласи: као послодавац у смислу овог закона сматра се и физичко лице које по било ком правном основу обезбеђује посао запосленом, изузимајући лице које посао обезбеђује у домаћинству и носиоца породичног пољопривредног газдинства који обављају посао са члановима породичног пољопривредног газдинства, у складу са прописима о пољопривреди.

Додаје се тачка 23) где кажемо: језик који запослени разуме јесте матерњи језик, језик који је у службеној употреби на територији на којој послодавац има седиште, односно запослени обавља послове и који запослени говори, чита и пише, као и језик који је утврђен као услов за обављање послова радног места.

Сматрамо неприхватљивим како је предложио предлагач, да се у дефиницији послодавца у смислу овог закона, послодавцем не сматра лице које посао обезбеђује у домаћинству нити се послодавцем сматра носилац породичног пољопривредног газдинства, а да притом према решењу из Предлога закона послодавцем сматра физичко лице које са члановима својег породичног домаћинства обавља привредну или другу делатност. У питању су, дакле мале породичне фирме, најчешће занатске делатности или мале старт-ап фирме које пружају услуге у области дизајна путем интернета итд.

Такође, сматрамо да појам превенција није примерен у тексту закона, будући да се већ у тачки 5) дефинишу превентивне мере, а овај израз се користи у свим даљим одредбама Предлога закона, те сматрамо да реч „превенција“ као општи генерички појам не треба користити већ појам „превентивне мере“. Захваљујем.

ПРЕДСЕДНИК: Извините, реч има прво министар Вулин. АЛЕКСАНДАР ВУЛИН: Само да образложим укратко. Знате дефиниција која је преузета, шта је послодавац и ко је послодавац, преузета је из Закона о привредним друштвима, дакле не може овај закон да промени Закон о привредним друштвима.

Ми смо морали да се служимо терминологијом која постоји у Закону. Оно што је такође важно, овде се тражи амандманом да се избаци превенција, јесте процес обезбеђивања, нама је превенција суштина овог закона, ми не смемо да избацимо превенцију.

Дакле, превенција мора да буде срж овог закона и разлог суштински зашто га доносимо јесте да бисмо превенцију дигли на један виши ниво и то је разлог што не прихватамо амандман.

ПРЕДСЕДНИК: Хвала. Реч има народни посланик Марјан Ристичевић. Изволите.

МАРИЈАН РИСТИЧЕВИЋ: Захваљујем. Даме и господо народни посланици, подржавам мишљење Владе, посебно ми се допао овај став око пољопривреде. Дакле, сељаци, мученици, браћа по зноју, браћа по муци, људи не знају шта је боловање, летовање, годишњи одмори, 99% њих у животу није видело море, онај 1% је служио морнарицу.

Дакле, заслужили су макар да заштита на раду буде нешто што ће их заштитити од губитка делова тела, посебно су сада јесење бербе кукуруза, веома опасне по здравље тих људи. Тако да је заштита која је предвиђена за њих заштита на раду веома битна, с обзиром да то битно утиче на њихово здравље, не само тренутно већ утиче на то да постају инвалиди.

С обзиром да, посебно када су услови метеоролошки као што сада јесу, када журе да заврше своје послове, када журе да засеју пшеницу, када немају ни довољно новца ни довољно времена, ризикују да повреде на раду буду учестале.

Само да подсетим министра да за ону сезонску радну снагу, за коју сам се већ залагао, да и та сезонска радна снага на одређен начин буде социјално и здравствено збринута, када ради на пољопривредном газдинству.

Зато сам у обавези да то наведем још једном, да убудуће када се буде спремао закон о сезонској радној снази, да се то око пољопривреде посебно регулише на неки начин који ће бити јефтин и доступан свим носиоцима пољопривредног газдинства, да могу са пуним правом, на безбедан начин и на одређен начин, осигурани, да заврше пољске радове, да прехране становништво и да прерађивачку индустрију снабдеју сировинама да можемо да будемо произвођачи прерађевина и да будемо конкурентни на свом и околним тржиштима. Хвала.

ПРЕДСЕДНИК: Захваљујем. На члан 2. амандман су заједно поднели народни посланици Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 4. амандман су заједно поднели народни посланици Марко Ђуришић, Александар Сенић, Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, Благоје Брадић и Иван Карић. Да ли неко жели реч? (Да.) Реч има народни посланик Благоје Брадић.

БЛАГОЈЕ БРАДИЋ: Захваљујем. Влада је предложила измену члана 12. Ја ћу вам прочитати како изгледа тај предлог – дакле, превентивне мере обезбеђује послодавац, полазећи од следећих начела: под један, избегавање ризика, под два, процена ризика који се не могу избећи на радном месту, под три, отклањање ризика на њиховом извору применом савремених техничких решења, под четири, прилагођавање рада и радног места запосленом, нарочито у погледу избора опреме за рад и методе рада, као и избора технолошког поступка, да би се избегла монотонија у раду, у циљу смањења њиховог утицаја на здравље запосленог.

Они су предложили да се тачка 5. мења, а она је изворно гласила: „Замена опасних технолошких процеса или метода рада безопасним или мање опасним“, они предлажу да се то брише и да тачка 5. гласи: „Замена опасног безопасним или мање опасним“. Ми смо предложили да се овај предлог промени тако да остане изворно, значи да тачка 5. буде замена опасних технолошких процеса или метода рада безопасним или мање опасним. Мислимо да је то јасније и примереније. Дакле, тачка 6 – давање предности колективним над појединачним мерама безбедности и здравља на раду, што је сасвим у реду. Тачка 7 – оспособљавање запослених за безбедан и здрав рад и издавање упутства за рад на сигуран начин.

Онда су предложили још две тачке, 8. и 9. Тачка 8. је прилагођавање техничком напретку. Ми смо предложили да тачка 8. гласи: „Начело константног праћења технолошко-техничког напретка“. Предложили су тачку 9, која каже: „Развијање кохерентне целокупне политике превенције“. Ми смо предложили да тачка 9. гласи: „Развијање кохерентне целокупне политике превенције“.

Мислимо да је наш предлог смисленији и бољи, те бих замолио министра да још једном размисли о нашем амандману. Хвала.

ПРЕДСЕДАВАЈУЋИ (Верољуб Арсић): Захваљујем. Реч има министар Вулин.

АЛЕКСАНДАР ВУЛИН: У овом члану смо се руководили директивом ЕУ, са којом смо дужни да прилагођавамо овај закон и то је став Европске комисије, али мимо тога да ли је то став Европске комисије или није, полазили смо од следеће претпоставке, за коју могу да кажем да је аксиом, није ни претпоставка.

Наиме, овде се тражи да ми заменимо речи: „прилагођавање техничком напретку“, односно реченица: „начело константног праћења технолошког напретка“. Ми сматрамо да није довољно пратити, него да се мора прилагодити, мора се деловати. Дакле, није само терминолошка разлика, него мислимо да је ово сврсисходније. Хвала.

ПРЕДСЕДАВАЈУЋИ: Да ли још неко жели реч? (Не.)

На члан 8. амандман је поднео народни посланик проф. др Јанко Веселиновић. Да ли неко жели реч? (Не.)

На члан 8. амандман су заједно поднели народни посланици Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 9. амандман су заједно поднели народни посланици Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 9. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 11. амандман су заједно поднели народни посланици Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 11. амандман са исправком су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли неко жели реч? (Да.) Реч има народни посланик Благоје Брадић.

БЛАГОЈЕ БРАДИЋ: Поштоване колегинице и колеге, поштовани председавајући, поштовани гости, члан 11, на који смо ми поднели амандман, односи се изворно на члан 28, који каже: „Оспособљавање запослених за безбедан и здрав рад послодавца обавља теоријски и практично у складу са програмом оспособљавања за безбедан и здрав рад, који доноси послодавац. Провера теоријске и практичне оспособљености запосленог за безбедан и здрав рад обавља се на радном месту. Периодичне провере оспособљености за безбедан и здрав рад запосленог који ради на радном месту са повећаним ризиком врши се“, па сад Влада предлаже измену: „најкасније у року од једне године“. Ми смо предложили да то буде шест месеци уместо једне године, „од дана претходне провере, а на осталим радним местима најкасније у року четири године од дана претходне провере“.

Ми смо ту предложили да уместо четири године буде једна година. „Оспособљавање за безбедан и здрав рад обавља се на језику који запослени разуме и прилагођава се могућностима и способностима особа са инвалидитетом“, што је потпуно разумљиво и ту се слажемо. Сматрамо да рокове за периодичне провере оспособљености за безбедан и здрав рад запосленог који ради на радном месту са повећаним ризиком треба скратити, те у том смислу смо и поднели овај амандман. Захваљујем.

ПРЕДСЕДАВАЈУЋИ: Реч има министар Вулин.

АЛЕКСАНДАР ВУЛИН: Намера законодавца је била да успоставимо повећану безбедност на раду и да се стално обучавамо у процесу производње. Шта смо урадили? Радна места са појачаним ризиком се проверавају на годину дана.

Мислимо да је шест месеци прекратак рок и да то не би било сврсисходно, сувише бисмо оптерећивали послодавца, посебно, рецимо, замислите у руднику, где имате неколико хиљада људи, па сад сваких шест месеци да се проверавају, то би било превише, али смо зато увели једну норму која до сада није била, да се радна места са мањим ризиком, да се уопште проверавају. До сада није било ове законске обавезе и одредили смо на четири године, што мислимо да је реалан рок.

ПРЕДСЕДАВАЈУЋИ: Захваљујем. Реч има народни посланик др Душан Милисављевић.

ДУШАН МИЛИСАВЉЕВИЋ: Поштовани потпредседниче, поштовани министре, гости из Министарства, колегинице и колеге народни посланици, добро је да причамо о овом амандману, добро је да причамо о члану овог закона зато што он има за циљ да води рачуна о здравственом стању наших радника и наших грађана.

Лично мислим и то сам у име посланичке групе ДС пре два дана и причао када смо причали о томе, да би требало да уведемо обавезне систематске прегледе за све запослене, као што је СФРЈ имала обавезне лекарске прегледе и здравствена ситуација у нашем становништву је тада била знатно, знатно боља. Ово би била једна обавеза где би мушкарци и жене преко педесете године, поготово жене, обавезно слали на прегледе дојке и на прегледе грлића материце, као најчешће органе за оболевање од малигних обољења, а мушкарце на преглед плућа и на преглед дебелог црева, као органе где се најчешће јавља малигни процеси.

Нажалост, Србија је по оцени европских институција у врху европске листе по оболевању од малигних обољења и кардиоваскуларних обољења. Па, да ли је радно место запосленог више или мање ризично, мислим да би најбоље било да законским решењем, могуће да то не би могло из вашег делокруга рада, али заједно са Министарством здравља, да се наметне обавеза запосленима, тј. колективима републичким или градским предузећима да своје запослене једном годишње обавезно систематски шаљу на прегледе и да се континуирано ради скрининг преглед наших грађана, наших радника.

Гарантујем да би за две-три године имали знатно мањи проценат смртности од кардиоваскуларних обољења, знатно мањи ризик и проценат смртности од онколошких обољења.

Значи, законски регулисати, као што је у Немачкој, као што је у неким западноевропским земљама, обавезу послодавца да шаље запосленог и да плати тај преглед здравственој институцији где га он шаље. ПРЕДСЕДАВАЈУЋИ: Реч има посланик др Благоје Брадић. БЛАГОЈЕ БРАДИЋ: Захваљујем, господине председавајући.

Потпуно разумем због чега сте ставили период запослења са појачаним ризиком на годину дана, али бих вас само подсетио на начелну расправу када смо говорили о медицини рада, ево и колега је напоменуо медицину рада, и на нека искуства медицине рада и праћења професионалних обољења пре него што је законом скинута обавеза финансирања од стране Републичког фонда за здравствено осигурање медицине рада.

Мислим, дајем вам опет сугестију, господине министре, да би било добро да у разговору са колегама, нарочито из Министарства здравља и Републичког фонда за здравствено осигурање, вратите као обавезу финансирања медицине рада, јер тако ћемо имати сигурно перманентно праћење оболевања на ризичним местима наших упошљеника у Републици Србији.

Овде је сад препуштено, јесте да је законски регулисано да је послодавац дужан да врши периодичне прегледе, али то се постиже тако што склапа уговоре. Овде ће имати обавезу медицина рада, као што је радила, док јој није скинуто то право да и даље прати и брине о здрављу упошљеника, нарочито на ризичним местима тј. на радним местима која су са повећаним ризиком од повреда и обољења.

ПРЕДСЕДАВАЈУЋИ: Реч има народни посланик др Љубиша Стојмировић.

ЉУБИША СТОЈМИРОВИЋ: Поштоване колегинице и колеге, у принципу се слажем са предлогом који је дао министар Вулин и ти рокови које је он навео, годину дана, односно четири године, делују и јесу приличнији него предлог у амандману и не видим ништа лоше за ове ваше предлоге који имају краће рокове.

Што се тиче ових обавезних систематских прегледа за све запослене, то је доста лепо и делује лепо, али је питање колико можемо да издржимо и да ли смо сада у ситуацији да то можемо да издржимо, а за нека будућа времена слажем се да то буде. Хвала.

ПРЕДСЕДАВАЈУЋИ: Да ли још неко жели реч? (Не.)

На члан 11. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 13. амандман је поднео народни посланик проф. др Јанко Веселиновић. Реч има народни посланик Јанко Веселиновић.

ЈАНКО ВЕСЕЛИНОВИЋ: Поштовани председавајући, поштовани министре Вулин, члану најнеефикасније Владе на свету, односно једне од најнеефикаснијих влада на свету, поднео сам амандман на члан 13. закона у име Покрета за преокрет и предложио сам да се речи „што је могуће пре“ замене речју „одмах“.

У правној терминологији и обичајима пословног права зна се шта значи реч „одмах“, а реч „што је могуће пре“ није уобичајена у тој терминологији. Због тога је био предлог да се ове речи замене са речју „одмах“.

Зашто нисте прихватили овај амандман? Образложење није јасно и нисам задовољан са образложењем. Сматрам да ће ово довести до проблема у примени. Реците ми, молим вас, господине Вулин, шта вам значе речи „шта је могуће пре“? Речи „одмах“ значе без одлагања. Зна се тачно у обичајном пословном праву да је то одмах након наступања услова за то. „Шта је могуће пре“ су жаргонске речи које правна терминологија не препознаје. Због тога предлажем да прихватите овај амандман и надам се да сте увидели грешку.

ПРЕДСЕДАВАЈУЋИ: Реч има министар Александар Вулин.

АЛЕКСАНДАР ВУЛИН: Увек је лепо чути када се припадници бившег режима, свакако најнеспособнијег и једног од корумпиранијих режима које смо икада имали у овој земљи, аутора пљачкашке приватизације, људи који су оставили преко 400 хиљада људи без радних места само у једном покушају, а у 12 година своје власти темељено и ефикасно уништили нашу привреду, не слажу са проценом грађана Србије да је ова влада веома ефикасна и да ова влада ужива поверење грађана, а уосталом то се решава на изборима.

Знате, оно што се овде тражи није реално. Шта значи „одмах“? Прво, ви имате обавезу да радника упознате са правцем његовог кретања, где је дозвољено, где није дозвољено самом чињеницом да он долази на радно место. Ви сте дужни то да урадите.

Даћу вам пример из упоредне праксе. У словеначком закону који се односи на овом се ставља реч „одмах“, а онда се додаје зарез и каже „што је могуће пре“. Иначе, ова формулација „баш што је могуће пре“ је реална. Шта значи „одмах“? Чим видите радника, ви ћете да га упознајете. Нећете, него ћете прво да урадите оно што сте дужни, а то је да га прво упознате са правцем кретања, шта је опасно, шта није опасно, где може да се креће. То не радите одмах.

То радите чим човек уђе у процес производње, а не када је засновао радни однос, што би онда могло да значи одмах. У питању јесте терминолошка разлика. Нико не сме да пусти радника да уђе у погон и да се креће било где, а да га пре тога није упозорио на кретање и које су његове могућности кретања. Хвала.

ПРЕДСЕДАВАЈУЋИ: Реч има народни посланик Јанко Веселиновић, по амандману.

ЈАНКО ВЕСЕЛИНОВИЋ: Министре, ви сте демантовали сами себе, што није први пут. Цитирали сте упоредно законодавство, словеначки закон у којем стоји реч „одмах“ са појашњењем „што је могуће пре“. Зашто стоји „одмах“? Зато што је то термин из правне терминологије, а ово појашњење „што је могуће пре“ није сувишно. „Што је могуће пре“ без правног термина „одмах“ ствара могућност да та одредба не може да се примени зато што у пословном праву, у обичној пословном праву, које је извор права као и закон, не постоји тај термин „што је могуће пре“, већ се користи термин „одмах“.

Господине Вулин, није ни чудо што су ваши резултати такви какви јесу и што сте међу 10 најнеспособнијих влада на свету, најнеефикаснијих влада на свету, и то не по вашој оцени, него по званичним подацима. Дакле, овде се ради о званичним подацима. Ви имате овде неку вашу аутопројекцију да сте способни, па грађани Србије јако добро знају… (Искључен микрофон.)

ПРЕДСЕДАВАЈУЋИ: Господине Веселиновићу, управо сте искористили време предвиђено за самосталног посланика. Реч има министар Александар Вулин.

АЛЕКСАНДАР ВУЛИН: Рекао бих да ово време које имате говоре о томе колико сте способни. То је нешто што грађани одлучују и бојим се да је то врхунско мерило свачије способности. Овде сам се питао када ћемо престати да разговарамо о амандманима, јер они који су неспособни не могу да разговарају о струци и амандманима, него ће доћи до политике и покушавати да се свађају и покушавати да изазивају политичку расправу у техничком закону, а у коме нема ни једног јединог слова политике. Добро, свако има своје бираче, поготово ако има бираче. Хвала.

ПРЕДСЕДАВАЈУЋИ: Реч има народни посланик Александар Марковић.

АЛЕКСАНДАР МАРКОВИЋ: Даме и господо народни посланици, уважени господине министре, предлажем да се одбије овај амандман, дакле амандман на члан 13. Поздрављам све оне аргументе које је и министар изнео, али и образложење које нам је Влада доставила.

Прво, желео бих да кажем да ме радује чињеница да је уважени предлагач овог амандмана престао да инсистира на томе да је некакав покрет или нека група грађана, колега Ристичевић има још бољу формулацију за то – удруга за обртај, поднео овај амандман. Дакле, вероватно је критика уродила плодом и почео је да употребљава формулацију да је он предлагач овог амандмана, што одговара истини. Дакле, он као самостални посланик је поднео овај амандман, што је његово право. Предлажем да се одбије.

Не могу да се отмем утиску да, док слушам образложење предлагача овог амандмана, то ме неодољиво подсећа на господин Карамарка, председника ХДЗ-а, дакле Хрватске демократске заједнице (Јанко Веселиновић, с места: Шта је ово?)… и по начину говора, и по формулацијама. Потпуно исте флоскуле – најнеефикаснија Влада, чак и гестикулација му је слична… (Искључен микрофон.)

ПРЕДСЕДАВАЈУЋИ: Захваљујем, колега Марковићу. Реч има народни посланик мр Александра Јерков, реплика.

АЛЕКСАНДРА ЈЕРКОВ: Захваљујем, господине Арсићу. Наравно, члан 107, мислим да сте и министру Вулину, и након тога посланику Марковићу дозволили да се обраћају на један потпуно непримерен начин колеги Јанку Веселиновићу.

Најпре, ми од министра у Влади Републике Србије очекујемо да води озбиљну полемику овде са посланицима, а не да их вређа лажно духовитим опаскама, а другим народним посланицима, управо оном ком сте се захвалили након дискусије, сте дозволили пре тога да на најгрубљи могући начин вређа народне посланике који подносе амандмане и учествују у дискусији.

Уколико ви сматрате да је примерено на такав начин се обраћати народним посланицима онда реците, али онда треба ми да схватимо да водимо дискусију на такав начин. Ми сматрамо да то није примерено, ми у таквој дискусији нећемо учествовати, а ваша обавеза је да онемогућите другим народним посланицима, без обзира на то шта ви приватно мислите, да на такав начин разговарају са колегама.

ПРЕДСЕДАВАЈУЋИ: Прво, колегинице Јерков, могу да вас обавестим да сам искључио и једног и другог говорника када сам проценио да то може да пређе границе доброг укуса, ако се сећате...

(Александра Јерков: Већ је прешло.)

То је ваша процена, моја процена је да није.

Ако се сећате, господин Јанко Веселиновић је започео своју дискусију тако што је Владу из које долази министар Александар Вулин назвао најнеспособнијом Владом, а њега једним од најнеспособнијих министара.

И ако ви очекујете да ће с друге стране посланици који подржавају Владу да седе скрштених руку, ви сте се преварили.

(Александра Јерков: Очекујем да бране Владу, а не да вређају народне посланике.)

Ако очекујте да министар после тога не одговори на оно што му је упућено, сматрам да је то природна реакција, и ви бисте исто урадили да сте на месту министра Вулина.

(Александра Јерков: Не, не бих вређала посланике.)

Сада, мени остављате два избора, да одмах чим неко изађе из контекста амандмана искључим микрофон, или да мало слободније водим седницу, под једним условом да сви учесници у дискусији имају једнака права.

Значи, када је господин Веселиновић имао право то да каже, има право и господин министар да одговори, има право и неко од посланика који подржавају Владу да одговори.

(Александра Јерков: Они могу да бране Владу, а не да вређају посланике.)

Знате шта, више пута сам рекао свака акција изазива реакцију. Само гледам да реакција буде сразмерна акцији. Ништа више.

Сматрам да није повређен члан 107. Желите да се у дану за гласање изјаснимо?

(Александра Јерков: Да.)

Право на реплику, повреда Пословника, народни посланик Зоран Бабић. Изволите.

ЗОРАН БАБИЋ: Господине председавајући повређен је Пословник члан 107, а то је достојанство Народне скупштине.

(Александра Јерков: Сада је био.)

Хоћете ми дозволити, господине председавајући, или седницу воде они који добацују и на тај начин крше Пословник?

ПРЕДСЕДАВАЈУЋИ: Не могу одмах колега Бабићу, чим одређени реагују.

ЗОРАН БАБИЋ: Онда 27, господине председавајући, ако могу и ако дозволе колегиница Јерков и остали који добацују.

Извршена је повреда Пословника и сада у овом тренутку смо видели да је вређање, то што се један народни посланик пореди са политичарем из суседне нам државе, и то човек који води једну велику странку у суседној држави, за некога у овој Народној скупштини је вређање. Конкретно за госпођу Јерков.

На тај начин мислим да се добросуседски односи које ми развијамо са свим земљама и у окружењу, али и са свим земљама, на тај начин се угрожавају, да чак и ни у оним временима када смо имали неразумевања, да таква ни једна једина изјава није могла да дође ниоткога, ни из СНС ни из Владе Републике Србије, оно што је малопре дошло од госпође Јерков, да је омаловажавање народног посланика то што се пореди са господином Карамарком. То је скандалозно.

С друге стране, мислим да је за некога ко не може да формира ни групу грађана, а камоли политичку странку, мислим да је комплимент са председником можда и највеће странке једне земље у окружењу. Комплимент за све, осим за госпођу Јерков која на овај начин ремети односе Србије са суседном Републиком Хрватском.

ПРЕДСЕДАВАЈУЋИ: Време, господине Бабићу.

Одређујем паузу у трајању од пет минута.

ПРЕДСЕДНИК: Због неких техничких проблема, морамо да направимо дужу паузу. Рачунајте као да је редовна пауза. Видимо се у 12.00 часова.

(После паузе – 12.25)

ПРЕДСЕДАВАЈУЋИ(Верољуб Арсић): Настављамо са радом.

Амандман који се после члана 15. додаје нови члан 15а, заједно су поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо.

Одбор за уставна питања и законодавство на основу члана 163. став 2. Пословника одбацио је овај амандман, а према ставу 4. истог члана одбачени амандмани не могу бити предмет расправе и о њима се не гласа.

На члан 16. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 17. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 26. амандман су заједно поднели народни посланици др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли се неко јавља за реч? (Не.)

На члан 26. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 28. амандман је поднео народни посланик Слободан Перић. Да ли неко жели реч? (Не.)

На члан 34. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мг Дејан Чапо. Да ли неко жели реч? (Не.)

На члан 35. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мг Дејан Чапо. Да ли неко жели реч? (Не.)

На члан 40. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 41. амандман је поднео народни посланик проф. др Јанко Веселиновић. Да ли неко жели реч? (Не.)

Пошто смо завршили претрес о амандманима закључујем претрес Предлога закона у појединостима.

Пошто смо обавили претрес Предлога закона у начелу и појединостима Народна скупштина ће у дану за гласање одлучивати о Предлогу закона у начелу, појединостима и у целини.

Прелазимо на 7. тачку дневног реда: ПРЕДЛОГА ЗАКОНА О УСЛОВИМА ЗА УПУЋИВАЊЕ ЗАПОСЛЕНИХ НА ПРИВРЕМЕНИ РАД У ИНОСТРАНСТВО И ЊИХОВОЈ ЗАШТИТИ (појединости)

Примили сте амандмане који су на Предлог закона поднели народни посланици др Сулејман Угљанин, Риза Халими, Сабина Даздаревић, Енис Имамовић, Шаип Камбери, Ненад Чанак, Бојан Костреш, Олена Папуга, Нада Лазић, Ђорђе Стојшић, мр Дејан Чапо, Зоран Живковић, Владимир Павићевић, Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић, Иван Карић, Борислав Стефановић, Гордана Чомић, Дејан Николић, Иван Јовановић, Драган Шутановац, Балша Божовић, мр Александра Јерков, Горан Ћирић, Весна Мартиновић, Јована Јовановић, Наташа Вучковић, Јован Марковић и Аида Ћоровић.

Примили сте извештаје Одбора за рад, социјална питања, друштвену укљученост и смањење сиромаштва и Одбора за уставна питања и законодавство, као и мишљење Владе о поднетим амандманима.

Пошто је Народна скупштина обавила начелни претрес, сагласно члану 157. став 3. Пословника Народне скупштине, отварам претрес Предлога закона у појединостима о условима за упућивање запослених на привремени рад у иностранство и њиховој заштити.

На назив Предлог закона амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мг Дејан Чапо. Да ли неко жели реч? (Не.)

На члан 2. амандман су заједно поднели Зоран Живковић и Владимир Павићевић. Да ли неко жели реч? (Не.)

На члан 3. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 7. амандман су заједно поднели Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 8. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 8. амандман су заједно поднели народни посланици Борислав Стефановић, Гордана Чомић, Дејан Николић, Иван Јовановић, Драган Шутановац, Балша Божовић, мр Александра Јерков, Горан Ћирић, Весна Мартиновић, Јована Јовановић, Наташа Вучковић, Јован Марковић и Аида Ћоровић. Да ли се неко јавља за реч? (Не.)

На члан 9. амандман су заједно поднели народни посланици Борислав Стефановић, Гордана Чомић, Дејан Николић, Иван Јовановић, Драган Шутановац, Балша Божовић, мр Александра Јерков, Горан Ћирић, Весна Мартиновић, Јована Јовановић, Наташа Вучковић, Јован Марковић и Аида Ћоровић. Да ли се неко јавља за реч? (Не.)

На члан 10. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не)

На члан 11. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 11. амандман су заједно поднели Зоран Живковић и Владимир Павићевић. Да ли неко жели реч? (Не.)

На члан 13. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 16. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 17. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 17. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 18. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли се неко јавља за реч? (Не.)

На члан 18. амандман су заједно поднели др Сулејман Угљанин, Риза Халими, Сабина Даздаревић, Енис Имамовић и Шаип Камбери. Да ли неко жели реч? (Не.)

На члан 18. амандман су заједно поднели народни посланици Борислав Стефановић, Гордана Чомић, Дејан Николић, Иван Јовановић, Драган Шутановац, Балша Божовић, мр Александра Јерков, Горан Ћирић, Весна Мартиновић, Јована Јовановић, Наташа Вучковић, Јован Марковић и Аида Ћоровић. Влада и Одбора за рад, социјалан питања, друштвену укљученост и смањење сиромаштва прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије, па констатујем да је овај амандман постао саставни део Предлога закона. Да ли се неко јавља за реч? (Не.)

На члан 18. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Влада и Одбора за рад, социјалан питања, друштвену укљученост и смањење сиромаштва прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије, па констатујем да је овај амандман постао саставни део Предлога закона. Да ли неко жели реч? (Не.)

На члан 20. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 20. амандман су заједно поднели Зоран Живковић и Владимир Павићевић. Влада и Одбора за рад, социјалан питања, друштвену укљученост и смањење сиромаштва прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије, па констатујем да је овај амандман постао саставни део Предлога закона. Да ли неко жели реч? (Не.)

На члан 21. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 23. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 24. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

На члан 27. амандман су заједно поднели Зоран Живковић и Владимир Павићевић. Влада и Одбора за рад, социјалан питања, друштвену укљученост и смањење сиромаштва прихватили су амандман. Одбор за уставна питања и законодавство сматра да је амандман у складу са Уставом и правним системом Републике Србије, па констатујем да је овај амандман постао саставни део Предлога закона. Да ли неко жели реч? (Не.)

На члан 28. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Биљана Хасановић Кораћ, Горан Богдановић, Бранка Каравидић, Слободан Хомен, др Благоје Брадић и Иван Карић. Да ли неко жели реч? (Не.)

На члан 29. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо. Да ли неко жели реч? (Не.)

Пошто смо завршили претрес о амандманима, закључујем претрес Предлога закона у појединостима.

Пошто смо обавили претрес Предлога закона у начелу и у појединостима, Народна скупштина ће у дану за гласање одлучивати о Предлогу закона у начелу, појединостима и у целини.

Сада одређујем паузу у трајању од једног сата. Захваљујем.

(После паузе – 13.05)

ПРЕДСЕДНИК: Поштовани народни посланици, обавештена сам од потпредседника Верољуба Арсића да је завршен претрес о амандманима и да је закључио претрес предлога закона у појединостима које смо имали данас на дневном реду.

Пошто смо обавили претрес закона у начелу и у појединостима, Народна скупштина ће у дану за гласање одлучивати о предлозима закона у начелу, појединостима и у целини.

Овим данашњи рад завршавамо. О наставку ове седнице бићете обавештени ви и остале колеге посланици који нису сишли у салу, када ћемо наставити рад по овој седници, пошто нисмо исцрпли читав рад. Наравно, бићете обавештени сви редовно, шефови посланичких група и сви посланици. Заказана је следећа седницa у уторак по сасвим неком другом дневном реду, то знате, то сте добили.

Хвала вама који сте присуствовали овоме и добили званично обавештење од председника парламента. Хвала вам.

(Седница је прекинута у 13.05 часова.)